# Panthera pardus kotiya

Panthera pardus kotiya és una subespècie del lleopard (Panthera pardus).

## Descripció

* El seu pelatge és groc vermellós o oxidat i estampat amb taques fosques.
* Les femelles pesen, de mitjana, 29 kg i els mascles 56, tot i que n'hi ha exemplars que arriben als 77.

## Reproducció

Té lloc durant l'estació seca (des del maig fins al juliol) i la ventrada és de dos cadells.

## Alimentació

Acostuma a aguaitar i emboscar les seves preses. És un caçador oportunista que té una àmplia varietat de preses, incloent-hi búfals adults. Al Parc Nacional Yala, els cérvols tacats semblen constituir la major part de la seva dieta.

## Distribució geogràfica

Es troba a Sri Lanka ocupant una superfície de, si fa no fa, 11.000 km² (menys del 15% del territori total de l'illa).

## Costums

* És arborícola, nocturn i, generalment, solitari (llevat de les femelles i llurs cadells).
* Ambdós sexes ocupen territoris, tot i que els dels mascles acostumen a superposar-se sobre els de diverses femelles.

## Estat de conservació

És molt apreciat pel seu pelatge i, recentment, s'ha produït un augment del nombre de pells confiscades per les autoritats de Sri Lanka. A més, els seus ossos també han començat a reemplaçar els del tigre en la medicina tradicional, la qual cosa ha comportat un augment de la demanda d'aquesta subespècie. Tot i que és un animal molt adaptable, la destrucció del seu hàbitat natural és una amenaça addicional pels molts anys de guerra civil a Sri Lanka (entre els Tigres d'Alliberament de Tamil Eelam i el govern estatal) i que van afectar-ne els programes de conservació. Hom pensa que, avui dia, només en queden 800 exemplars a tot el país.

## Referències

* ↑ Mammal Species of the World (anglès)
* ↑ Nowell K., Jackson, P., (1996). Wild Cats: Status Survey and Conservation Action Plan. Gland, Suïssa: IUCN/SSC Cat Specialist Group. p. 78. ISBN 2-8317-0045-0.
* 1 2 3 ARKive Arxivat 2010-02-25 a Wayback Machine. (anglès)
* 1 2 Kumara, J., (2001). Island Leopards. BBC Wildlife Magazine, 19(12): 46 - 53.
* ↑ UICN (anglès)
* ↑ BioLib (anglès)
* 1 2 Pictures of Cats (anglès)
* ↑ Macdonald, D., (2001) The New Encyclopedia of Mammals. Oxford University Press, Oxford.
* 1 2 Kumara, J., (2001).

## Bibliografia

* Wilson, D. E.; Reeder, D. M. (editors). Mammal Species of the World. A Taxonomic and Geographic Reference (en anglès). 2 volums. 3a edició. Baltimore: Johns Hopkins University Press, 2005. ISBN 978-0-8018-8221-0.
* Kittle, A. i Watson, A., 2005. Report on the status and distribution of the Sri Lankan leopard (Panthera pardus kotiya). Convention on International Trade of Endangered Species (CITES).
* Kittle, A. i Watson, A., 2007. How many leopards are in Sri Lanka?: An estimate from field investigations. The Leopard Project, The Wilderness and Wildlife Conservation Trust.
* Miththapala, S., Seidensticker, J. i O'Brien, S. J., 1996. Phylogeographic subspecies recognition in leopards (Panthera pardus): Molecular genetic variation. Conservation Biology 10: 1115-1132.
* Uphyrkina, O., Johnson, W. E., Quigley, H. B., Miquelle, D. G., Marker, L., Bush, M. E. i O'Brien, S. J., 2001. Phylogenetics, genome diversity and origin of modern leopard, Panthera pardus. Molecular Ecology 10: 2617.

## Enllaços externs

* uBio (anglès)
* Sri Lanka Wildlife Conservation Society (anglès)